2.

Prevádzka dopravy sa riadi týmito podmienkami: 2.1 Minimálny počet letov Na trase Helsinki – Savonlinna musia byť počas pracovných dní od pondelka do piatka minimálne tri lety v oboch smeroch, okrem štátnych sviatkov a dní pracovného pokoja. Skorý ranný let sa zabezpečuje na trase Savonlinna – Mikkeli – Helsinki a neskorý večerný let na trase Helsinki – Mikkeli – Savonlinna. V sobotu musí byť zabezpečený aspoň jeden spoj zo Savonlinny do Helsínk a v nedeľu aspoň jeden spoj z Helsínk cez Mikkeli do Savonlinny. Letecký poriadok možno v dovolenkovom období Vianoc a iných dní pracovného pokoja zmeniť podľa dopytu. 2.2 Počet sedadiel Lietadlo musí mať v každom smere trasy kapacitu minimálne 30 miest. Mesačná priemerná obsadenosť letu nesmie prekročiť 80 %. Kapacita prepravy batožín a nákladu na cestujúceho má byť v plne naloženom lietadle a za normálnych poveternostných podmienok 8 kilogramov v prípade príručnej batožiny a minimálne 20 kilogramov v prípade batožiny, ktorá sa ukladá do nákladného priestoru lietadla. 2.3 Letový poriadok Od pondelka do piatka musí byť zabezpečené ranné letecké spojenie z letísk v Savonlinne a v Mikkeli na letisko Helsinki – Vantaa pre hlavné nadväzné spoje do zahraničia. Večer má byť zabezpečené pokračovanie hlavných medzinárodných spojov z letiska Helsinki – Vantaa na letiská v Savonlinne a v Mikkeli. Od pondelka do piatka musí byť zabezpečené ranné letecké spojenie z letiska Helsinki – Vantaa s príletom na letisko v Savonlinne najneskôr o 8.45 hod. Okrem toho má byť od pondelka do piatka zabezpečené letecké spojenie z letiska v Savonlinne s príletom na letisko Helsinki – Vantaa medzi 8.45 a 9.45 hod. Z letiska Helsinki – Vantaa musí byť zabezpečený popoludňajší odlet späť na letisko v Savonlinne a po skončení pracovného dňa odlet z letiska v Savonlinne na letisko Helsinki – Vantaa. V sobotu ráno musí byť zabezpečené letecké spojenie z letiska v Savonlinne na letisko Helsinki – Vantaa. V nedeľu musí byť zabezpečené spojenie neskoré večerné spojenie z letiska Helsinki – Vantaa na letisko v Savonlinne cez letisko v Mikkeli. 2.4 Ceny leteniek Jednosmerná letenka medzi Savonlinnou a Helsinkami môže stáť vrátane všetkých daní a poplatkov maximálne 168 eur a jednosmerná letenka medzi Mikkeli a Helsinkami vrátane všetkých daní a poplatkov maximálne 163 EUR. Podiel lacnejších ponúkaných leteniek musí predstavovať minimálne 15 % z celkového počtu leteniek. Dopravca sa musí dohodnúť aspoň s jedným takým dopravcom, ktorý prevádzkuje leteckú dopravu z letiska Helsinki – Vantaa na interline zmluve, týkajúcej sa trasy, na ktorú sa vzťahuje záväzok služby vo verejnom záujme. Interline zmluva musí obsahovať rovnaké alebo rovnocenné podmienky a vo vzťahu k cenám letov na trase sa má aplikovať pomerný systém podľa medzinárodných predpisov. Dopravca musí za rovnakých alebo rovnocenných podmienok uzavrieť interline zmluvu so všetkými leteckými dopravcami, ktorí o to majú záujem a ktorí prevádzkujú leteckú dopravu z letiska Helsinki – Vantaa. Ministerstvo dopravy a spojov má z dôvodu kontroly právo získať od dopravcu potrebné interline zmluvy a informácie o ich podmienkach. Letecký dopravca musí používať medzinárodný systém rezervácií a vystavovania leteniek platný vo Fínsku, ako aj IATA interline zmluvu vrátane tarifikácie nadväzného spojenia a odbavenia batožín. Informácie o cene leteniek a o leteckom poriadku dopravy musia byť v medzinárodnom systéme rezervácií a vystavovania leteniek. Letecký dopravca musí mať aspoň s jednou spoločnosťou, ktorá prevádzkuje letecké spojenie z letiska Helsinki – Vantaa do zahraničia, uzavretú zmluvu o spolupráci, ktorá sa týka tarifikácie nadväzných spojení. Pri predaji leteniek sa musí používať aspoň jeden počítačový rezervačný systém. 2.5 Kontinuita služby Letecký dopravca, ktorý má v úmysle prevádzkovať pravidelnú leteckú dopravu na predmetnej trase, musí poskytnúť záruky, že bude prevádzkovať predmetnú službu podľa záväzku služby vo verejnom záujme aspoň do konca októbra 2006. Prevádzkovanie dopravy na predmetnej trase bez dodržovania záväzkov služby vo verejnom záujme môže mať správne a/alebo trestnoprávne sankcie. 2.6 Možnosť používať službu pre osoby s telesným postihnutím Letecký dopravca musí zabezpečiť, že sa zohľadnia potreby osôb s telesným postihnutím.